# DATGANIAD YSGRIFENEDIG

# GAN

# LYWODRAETH CYMRU

|  |  |
| --- | --- |
| **TEITL** | **Diweddariad pellach ar y Grŵp Cynghori Gweinidogol Gorchwyl a Gorffen ar Atebolrwydd** |
| **DYDDIAD** | **07 Mawrth 2024** |
| **GAN** | **Eluned Morgan, y Gweinidog Iechyd a Gwasanaethau Cymdeithasol** |

Ym mis Gorffennaf 2023, cyhoeddais fy mod yn sefydlu Grŵp Cynghori Gweinidogol gorchwyl a gorffen a fydd yn ystyried y strwythurau llywodraethu presennol yn GIG Cymru, yn ystyried a yw mesurau atebolrwydd yn glir ac yn briodol, ac yn rhoi cyngor ar unrhyw argymhellion sydd eu hangen i'w cryfhau.

Ym mis Tachwedd 2023 cyhoeddais [Ddatganiad Ysgrifenedig](https://www.llyw.cymru/datganiad-ysgrifenedig-diweddariad-ar-y-grwp-cynghori-gweinidogol-gorchwyl-gorffen-ar-atebolrwydd) yn cadarnhau mai Ann Lloyd CBE fyddai cadeirydd y grŵp, yn ogystal â'i aelodaeth ehangach a'i Gylch Gorchwyl.

Fel y nodwyd yn ei gylch gorchwyl, pwrpas y grŵp yw:

* Myfyrio ynghylch y strwythurau llywodraethu presennol o fewn system GIG Cymru a darparu arsylwadau ar unrhyw gryfderau neu wendidau;
* Mynegi barn ynghylch a yw'r atebolrwydd yn glir ac yn briodol;
* Darparu unrhyw argymhellion i gryfhau'r system;
* Ystyried y ffaith bod gweinidogion iechyd yng Nghymru yn agosach at system y GIG nag mewn mannau eraill a bod angen i'r mecanweithiau atebolrwydd ystyried hyn;
* Adolygu'r papur ar yr ysgogiadau ar gyfer newid o fis Hydref 2022;
* Ystyried rôl cymhellion a chosbau i ysgogi'r ddarpariaeth yn sefydliadau GIG Cymru a'i gwella;
* Nodi unrhyw ysgogiadau eraill y gellid eu defnyddio i ysgogi perfformiad.

Pan sefydlais yr adolygiad, roeddwn yn awyddus i'r grŵp glywed tystiolaeth gan ystod eang o leisiau a buddiannau i lywio ei argymhellion. Rwy'n falch o roi gwybod i'r Aelodau bod y grŵp bellach wedi cwblhau cam casglu tystiolaeth eu hadolygiad, a thros y misoedd diwethaf mae'r grŵp wedi casglu tystiolaeth gan grwpiau sy’n cynnwys:

Conffederasiwn GIG Cymru

Cymdeithas Llywodraeth Leol Cymru

Fforwm Partneriaethau Cymru

Cyrff Gweithwyr Proffesiynol Perthynol i Iechyd

Colegau Meddygol Brenhinol Cymru

Coleg Nyrsio Brenhinol Cymru

Prifysgol Dinas Llundain

Gan fod cyfnod casglu tystiolaeth eu gwaith wedi dod i ben, bydd y grŵp nawr yn ystyried y dystiolaeth y maent wedi'i chlywed ac yn datblygu argymhellion a fydd yn cael eu cyflwyno i mi erbyn diwedd mis Mawrth a'u cyhoeddi yn fuan wedi hynny.

Hoffwn ddiolch i aelodau'r grŵp am eu gwaith hyd yma, ynghyd â phawb sydd wedi rhoi o’u hamser i gyfrannu tystiolaeth. Edrychaf ymlaen at ystyried argymhellion adolygiad y grŵp pan fydd gwaith y grŵp wedi'i gwblhau. Ar ôl cael argymhellion y pwyllgor, byddaf yn dod â chadeiryddion sefydliadau GIG Cymru at ei gilydd i ystyried y canfyddiadau a phenderfynu ar y camau nesaf.